**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-10020-13/24**

**Podgorica, 16.01.2025. god.**

Na osnovu člana 50 stav 1 tačka 2, člana 56 stav 1 tačka 6 Zakona o zaštiti podataka o ličnosti („Službeni list Crne Gore“, br. 79/08, 70/09, 44/12 i 22/17 i 77/24), u postupku odlučivanja po Zahtjevu za zaštitu prava br. 05-18-10020-1/24 od 30.09.2024. godine podnesenog od strane NN iz Podgorice, na osnovu Zapisnika o izvršenom nadzoru br. 05-18-10020-8/24 od 20.11.2024. godine, Savjet Agencije za zaštitu ličnih podataka i slobodan pristup informacijama je na sjednici održanoj dana 16.01.2025. godine, donio

**R J E Š E N J E**

**Zahtjev za zaštitu prava br. 05-18-10020-1/24 od 30.09.2024. godine, podnesen od strane NN, je osnovan.**

***O b r a z l o ž e nj e***

Dana 30.09.2024. godine upućen je Zahtjev za zaštitu prava NN iz Podgorice br. 05-18-10020-1/24, u kojem se, u bitnom, navodi da je dana 19.09.2024. godine upućen zahtjev za dostavljanje obavještenja Sekretarijatu za komunalno stambene poslove Opštine Budva, na osnovu člana 43 Zakona o zaštiti podataka o ličnosti o tome da li se njegovi lični podaci obrađuju od strane ovog organa, a koje obavještenje sadrži zakonom određenu vrstu informacija iz stava 2 ovog člana Zakona, te da li su njegovi lični podaci bili javno dostupni na sajtu Sekretarijata. Pored toga, navodi se da je dana 25.09.2024. godine ovom licu dostavljeno obavještenje da ovaj organ ne vrši obradu njegovih ličnih podataka, odnosno da se isti ne nalaze u Registru upravnika stambenih zgrada Opštine Budva.

Postupajući po predmetnom Zahtjevu, pokrenut je postupak nadzora (kancelarijskim putem) shodno članu 50 stav 1 tačka 1 i članu 65 stav 1 Zakona o zaštiti podataka o ličnosti, po kojem je sačinjen Zapisnik o izvršenom nadzoru br. 05-18-10020-8/24 od 20.11.2024. godine.

Dana 24.10.2024. godine subjektu nadzora upućen je zahtjev za dostavljanje pisanog izjašnjenja i dokumentacije u vezi navoda iz predmetnog Zahtjeva za zaštitu prava shodno čl. 67 Zakona o zaštiti podataka o ličnosti a u vezi čl. 14. st. 3 Zakona o inspekcijskom nadzoru, kao i da li se u evidencijama koje po službenoj dužnosti vodi ovaj organ vrši obrada ličnih podataka NN u smislu čl. 9 st. 2 Zakona o zaštiti podataka o ličnosti (prikupljanje, evidentiranje, čuvanje, korišćenje i sl.), odnosno da li je u posjedu dokumentacije (zahtjeva za slobodan pristup informacijama, rješenja ili druge dokumentacije) koja sadrži lične podatke ovog lica, bez obzira da li se obrada vrši u papirnoj ili elektronskoj formi.

Postupajući po Zahtjevu Agencije, subjekt nadzora uputio je dopis, br. 05-18-10020-7/24 od 07.11.2024. godine (posl. oznaka organa, br. 07-037/24-1435/5 (UPI) od 31.10.2024. godine), kojem se, u bitnom, navodi da se NN obratio Zahtjevom br. UPI 07-037/24-1047/1 od 20.09.2024. godine za informaciju da li ovaj organ vrši obradu njegovih ličnih podataka u skladu sa članom 43 stav 2 Zakona o zaštiti podataka o ličnosti. Obavještenjem br. UPI 07-037/24-1047/2 od 25.09.2024. godine podnosilac Zahtjeva je informaisan da njegovi lični podaci nisu dio Javnog registra koji vodi ovaj Sekretarijat. Dalje, navodi se da subjekt nadzora vodi Javne registre ali je podnosilac zahtjeva odbijen rješenjem za upravnika stambene zgrade, tako da ne podliježe Registrima.

U prilogu ovog akta dostavljena je i sljedeća dokumentacija:

-Obavještenje NN, br. UPI 07-037/24-1047/2 od 25.09.2024. godine

-povratnica br. AR 35876841 8 ME

-Zahtjev NN za dostavljanje informacija o obradi ličnih podataka koji se odnose na ovo lice, br. UPI 07-037/24-1047/1 od 20.09.2024. godine.

Na osnovu prednje izloženog, Zapisnikom o nadzoru konstatovano je da subjekt nadzora, kao rukovalac zbirke ličnih podataka u smislu člana 4a stav 2 Zakona o zaštiti podataka o ličnosti, vrši obradu ličnih podataka podnosioca zahtjeva za zaštitu prava koji se odnose na njegovu adresu stanovanja i svojeručni potpis u smislu člana 9 stav 1 tačka 2 Zakona koji definiše značenje obrade. Dakle, obrada ličnih podataka je radnja kojom se automatski ili na drugi način lični podaci prikupljaju, evidentiraju, snimaju, organizuju, čuvaju, mijenjaju, povlače, koriste, vrši uvid u njih, otkrivaju putem prenosa, objavljuju ili na drugi način čine dostupnim, svrstavaju, kombinuju, blokiraju, brišu, uništavaju, kao i bilo koja druga radnja koja se vrši na ličnim podacima.

Slijedom navedenog, subjekt nadzora je postupajući po predmetnom Zahtjevu, u blagovremenom roku, dostavio odgovor na zahtjev za ostvarivanje prava na obavještenje u vezi sa obradom ličnih podataka koji se odnose na NN, ali čija sadržina (da ne vrši obradu njegovih ličnih podataka) nije u skladu sa utvrđenim činjeničnim stanjem jer isti nesporno vrši obradu ličnih podataka ovog lica. S tim u vezi, konstatuje se da subjekt nadzora nije na valjan način postupio po predmetnom Zahtjevu, a na što je bio obavezan shodno članu 43 Zakona o zaštiti podataka o ličnosti, niti je dostavio dodatne informacije u vezi stava 2 ovog člana Zakona, a na što je bio dužan.

Nakon razmatranja svih spisa predmeta, navoda iz Zahtjeva za zaštitu prava, Zapisnika o izvršenom nadzoru i navoda iz pisanog izjašnjenja subjekta nadzora i referentne dokumenatcije, kako pojedničano i dovodeći ih u međusobnu vezu, Savjet Agencije je odlučio kao u dispozitivu ovog rješenja iz sljedećih razloga:

Zaštita podataka o ličnosti obezbjeđuje se pod uslovima i na način propisan ovim zakonom, a u skladu sa principima i standardima sadržanim u potvrđenim međunarodnim ugovorima o ljudskim pravima i osnovnim slobodama i opšte prihvaćenim pravilima međunarodnog prava (član 1 Zakona).

Članom 43 ovog Zakona propisano je da je rukovalac zbirke ličnih podataka obavezan da, na pisani zahtjev lica, odnosno njegovog zakonskog zastupnika ili punomoćnika, nakon utvrđivanja identiteta tog lica, najkasnije u roku do 15 dana od dana podnošenja zahtjeva, dostavi obavještenje o tome da li se lični podaci koji se na njega odnose obrađuju, a koje obavještenje, ukoliko se traži, sadrži zakonom određenu vrstu informacija iz stava 2 ovog člana Zakona, i to:

1) ličnom imenu, odnosno nazivu i adresi rukovaoca zbirke ličnih podataka;

2) imenu, odnosno nazivu i adresi obrađivača ličnih podataka u slučaju kad se to izričito zahtjeva;

3) sadržaju podataka koji se obrađuju;

4) svrsi i pravnom osnovu za obradu ličnih podataka;

5) o izvoru podataka prema raspoloživim informacijama;

6) trećoj strani, odnosno korisniku;

7) načinu automatske obrade ličnih podataka u slučaju iz člana 15a ovog zakona.

Shodno stavu 3 ovog člana Zakona, obavještenje se daje u pisanom obliku i mora biti razumljivo. Članom 45 ovog Zakona propisani su uslovi za ograničenje ovog prava kojim se opravdavaju razlozi nepostupanja po podnijetom zahtjevu za dostavljanje obavještenja o obradi ličnih podataka lica na koja se podaci odnose.

Iz spisa predmeta proizilazi da se NN obratio Sekretarijatu za komunalno stambene poslove Opštine Budva zahtjevom za slobodan pristup informacijama (zahtjev br. 02-15 od 14.08.2024. godine). Taj Zahtjev je sadržavao ime i prezime, adresu stanovanja, broj telefona, e-mail adresu i svojeručni potpis podnosioca zahtjeva. Na osnovu tog zahtjeva, Sekretarijat za komunalno stambene poslove Opštine Budva je donio Rješenje br. 02-15/1 od 28.08.2024. godine, koje sadrži ime i prezime podnosioca zahtjeva. Nakon toga, NN se obraća ovom organu lokalne samouprave Zahtjevom za dostavljanje informacija o obradi ličnih podataka koji se odnose na njega. Zahtjev br. UPI 07-037/24-1047/1 od 20.09.2024. godine sadrži ime i prezime, adresu stanovanja i svojeručni potpis podnosioca zahtjeva. Na ovaj Zahtjev, Sekretarijat za komunalno stambene poslove Opštine Budva dostavlja podnosiocu odgovor br. UPI 07-037/24-1047/2 od 25.09.2024. godine, kojim ga obavještavaju da ne vrše obradu njegovih ličnih podataka, odnosno isti se ne nalaze u Registru upravnika stambenih zgrada Opštine Budva.

U Izjašnjenju koje je Agencija zahtjevala u ovom predmetu od Sekretarijata za komunalno stambene poslove Opštine Budva, navedeno je da ovaj organ vodi Javne registre, ali imenovani je odbijen Rješenjem za upravnika stambene zgrade, tako da ne podliježe Registrima.

Nesporno da je Sekretarijat za komunalno stambene poslove Opštine Budva, kao rukovalac zbrike ličnih podataka u smislu člana 4a stav 2 Zakona o zaštiti podataka o ličnosti, blagovremeno dostavilo pisano obavještenje po Zahtjevu NN saglasno članu 43 stav 1 Zakona. Međutim, obavještenje Sekretarijata za komunalno stambene poslove Opštine Budva o tome da li obrađuju lične podatke NN ne korenspondira sa utvrđenim činjeničnim stanjem u postupku nadzora. U postupku nadzora konstatovano je da ovaj organ obrađuje lične podatke NN koji su prikupljeni na osnovu zahtjeva za slobodan pristup informacijama, koji sadrži ime i prezime, adresu stanovanja, broj telefona, e-mail adresu i svojeručni potpis ovog lica, čime su date dodatne informacije o sadržaju podataka koji se obrađaju u smislu člana 43 stav 2 tačka 3 Zakona.

Dana 09.12.2024. godine Agenciji je dostavljeno obavještenje po Zapisniku o izvršenom nadzoru od strane Sekretarijata za komunalno stambene poslove Opštine Budva br. 05-18-10020-11/24, kojim obavještavaju Agenciju da su otklonjene nepravilnosti navedene u Zapisniku i obezbjeđene mjere zaštite ličnih podataka anonimizacijom.

Na osnovu prednje izloženog, Savjet Agencije nalazi da je neobezbjeđivanjem mjera zaštite ličnih podataka došlo do povrede prava na zaštitu ličnih podataka NN propisanih odredbama Zakona o zaštiti podataka o ličnosti. Rješnjem nisu izrečene mjere iz člana 71 ovog Zakona budući da je Sekretarijat za komunalno stambene poslove Opštine Budva pisanim putem obavjestilo ovu Agenciju da je postupio po ukazanim konstatacijama iz Zapisnika o izvršenom nadzoru.

Na osnovu izloženog, Savjet Agencije je odlučio kao u dispozitivu ovog Rješenja.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE**

**Predsjednik, mr Željko Rutović**

***Dostavljeno:***

* *NN, ul. VV, Podgorica*
* *Opština Budva, Sekretarijat za komunalno stambene poslove, Trg Sunca br. 3*
* *Odsjeku za nadzor*
* *a/a*